Den bilist, der torsdag aften omkring klokken 18 stak af fra sit eget solouheld, er fundet. Der er tale om en 39-årig mand, der selv er fra Vesløs-området, hvor ulykken fandt sted. Det oplyser lokalpolitiet i Thisted til LimfjordUpdate. Ulykken skete omkring klokken 18.00. Her var bilisten forulykket og hans bil stod midt på vejen mellem Vesløs og Frøstrup. Den havde været en tur i rabatten og efterfølgende ramt et træ - til sidst var bilen blevet kastet tilbage ud på vejen. En ambulance, der hurtigt efter uheldet var blevet tilkaldt, kunne konstatere, at føreren var stukket af, og politiet kunne efterfølgende spore ham henover marker til en nærliggende gård. Her kunne beboerne fortælle, at en mand kort forinden havde henvendt sig for at låne en telefon. Efterfølgende var han blevet hentet af en bekendt - og nu er han altså lokaliseret af politiet. Politiet kan ikke sige noget om, hvorvidt der har været spiritus involveret i ulykken, men afviser det ikke.

Opsummering:
Den mand, der torsdag aften forsvandt efter at være kørt galt, er fundet.